Julefrokosterne står for døren, og for mange betyder det alkohol indenbords. Derfor kan det virke fristende at benytte sig af en såkaldt pirattaxa til hjemturen. Men Nordjyllands Politi beder folk være opmærksomme på de ulovlige taxaer. - Der viser sig ofte at være problemer efterfølgende, når man benytter sig af pirattaxaer. Man kan for eksempel blive truet til at udlevere sin pinkode til sit dankort, siger vagtchef Karsten Højrup Kristensen. I weekenden har flere henvendt sig til Nordjyllands Politi angående de ulovlige taxaer, og når politiet har henvendt sig til de mistænkte chauffører, har de ikke kunnet forklare, hvorfor de var på stedet. Politiet har to biler mistænkt for at yde den ulovlige service.

Opsummering:
Nordjyllands Politi har modtaget flere henvendelser om pirattaxaer. De fraråder folk at benytte sig af dem.